ISASI BALANZATEGI (EH Bildu, 2013-02-07):
Presidente anderea, lehendakari jauna, legebiltzarkide jaun-andreok, arratsalde on.
Arantza Quirogak Partidu Popularrekoak esan du gauzak hobetzen hasi litezkeela okerrera joaterik ez daukatenean, hobetzera joan behar izango dute ezinbestean. Hala ere, gu beldur gara okerrera oraindik oraingo Gobernuarekin jo dezakeela.
16/12000 Legeak bere zioen azalpenean esaten du: "Euskadi ekintzaileen lurraldea izan da beti. Berrikuntzarako griña balio erantsia eta mundura irekitzea izan dira ekintzaileen horien balio nabarmenetako batzuk". Euren bultzadaz Euskadi Estatuko eta Europako lurralde aberatsenetariko bat izatearekin bat gatoz.
Nafarroa Erresumaren garaitik gaur arte, Euskal Herria ekintzaileen herria izan da. Aipatu legearen zioen azalpenetan esaten den eran, ekintzaileak funtsezkoak izan dira euskal ekonomiaren hazkundean eta berrikuntzan, eta baita ere euskararen biziraupenean, hezkuntzan eta euskal kulturaren zabalkuntzan.
Dena den, garai honetan ekonomiaren hazkundea baino uzkurtzea eta atzerapena egokitu zaigu. Lehen nire kidea den Maribi Ugarteburu andereak aipatu izan duen moduan, langabezia eta atzeraldi ekonomikoaren garaian bizitzen ari gara. Gaindegiak, Euskal Herriko ekonomia eta gizartea garapenerako behatokiak esan berri du 229.555 euskal herritar lana aurkitu ezinik daudela.
Joan den urtearen amaieran, Euskal Herriko langabezia-tasak ia % 16koa zela, Europar Batasuneko batazbestekotik 5 puntu handiagoa. Araba da langabezia-tasa handieneko herrialdea, % 18,3; jarraian, Bizkaia eta Nafarroa % 17,1; ondoren, Gipuzkoa % 12,5; eta azkenik, Lapurdi, Nafarroa Behera eta Zuberoa % 10,7rekin.
Krisi aroa bizitzen ari gara: Atzeraldia, langabezia, etxe-kaleratzeak eta estualdiak. Egoera zail honetan ere, ekintzaileak egon badaude baina ez da bereziki haien garaia. Ekintzailetza arriskuko jarrera da. Egia da ekintzailetza sustatu eta babestu behar dela, bai krisi garai honetan eta ,batez ere, bultzatu beharko litzateke hazkunde garaietan.
Hala ere, langabetuak edo egoera larrian dauden pertsonak ezin bihur ditzakegu ekintzaile. Ez da ekintzailetza langabeziari aurre egiteko prozedurarik egokiena. Langabetuak, oro har, ez dira ekintzaileak, egotziak izan dira bere lanpostuetatik eta, bidez batez, ukatu egiten zaie laneko eskubidea, Osoko Bilkura honetan aipatu izan den eskubidea urratua izan da 100.000 baino gehiago diren langabetu horiek.
Ekintzailetzarako bere lanpostua galdu duten pertsonak, demagun, 40 urteko emakumea, bere familiaren sostengu bakarra zena seguru asko emakume hori edozein gauza egiteko prest egongo da bere seme-alabak aurrera ateratzeko.
Prest dago besterik ezean negozio bat antolatzeko, horrek ematen baldin badio bizitzeko beste baina seguru asko hori ez da horrelako familiarentzat irtenbide zuzena, arriskuak hartzen dituelako eta estatistikoki esaten dutenez, askok portzentaje handi bat galdu egiten du inbertitatutako guztia negozio txiki bat aurrera atera ahal izateko.
Egoera zailean gaudenean, premia gorrian gaudenean, edozein gauza egiteko prest bagaude eta askotan ez zaigu komeni horrelako arriskurik hartzea, gerta badaiteke egoera okerrago batera erortzea.
Horiek horrela, Euskal Herria Bildu ez gatoz bat Partidu Popularrak aurkeztutako legezbesteko proposamenarekin.
Alde batetik, iruditzen zaigu hasi kapital misto publiko pribatuko funtsa horrek arazo gehiago dakarrela konpontzen dituenak baino. Ez daukagu argi zenbateroko arriskuak hartu behar dituzten funtsa horretatik har dezaketen pertsonek.
Beste aldetik, egoera larriaren aurrean baliabide publikoak eta pribatuak ere, gure ustez, une honetan osasunaren, hezkuntzaren eta ongizatearen zerbitzuetan jarri behar direla batik bat, zalantzak sortzen zaizkigu horrelako funtsak nahikoa kontrola ote dauzkaten eragile publikoen eta sozialen aldetik.
Horregatik, eta lehen esandako arrazoiengatik, Euskal Herria Bilduk ez du babesten Partidu Popularrak aurkeztutakoa eta ondoren adostutako proposamena.
Eskerrik asko.